Bloutrein se besprekings lyk goed | Netwerk24
Bloutrein se besprekings lyk goed
14 Mei 2021 07:01
Die Bloutrein is tevrede met die aantal gaste wat in die eerste kwartaal van die jaar op die trein gery het.
Die luukse Bloutrein word besit deur Luxrail, 'n afdeling van Transnet. Foto: Verskaf
Volgens 'n verklaring van Transnet het plaaslike en internasionale toeriste sedert die begin van die jaar ritte op die luukse trein meegemaak.
Alle reise is einde verlede jaar opgeskort toe die koronavirus se tweede vlaag van infeksies in die land uitgebreek het, maar dis weer in Januarie hervat.
In die eerste kwartaal van die jaar het reisigers van Amerika, Brittanje, Duitsland, België en Switserland ritte meegemaak.
Die toename in oorsese gaste word toegeskryf aan onder meer lande wat goed vorder met hulle inentingsprogramme.
Plaaslike toeriste het ook saam gereis, volgens Nomasonto Ndlovu, die Transnet se bestuurder van toerisme, gasvryheid en erfenis-sake.
"Ons het oorweldigende ondersteuning van plaaslike reisigers gekry," sê Ndlovu.
"Ons het die eerste kwartaal begin met ritte wat volgens die nuwe riglyne oor toelaatbare kapasiteit vol bespreek was. Soos dinge nou lyk, gaan die goeie momentum voortgesit word."
Streng Covid-19-regulasies geld vir reisigers en werknemers op die trein. Een van die nuwer regulasies wat ingestel is, vereis dat alle gaste en werknemers eers 'n antigeen-toets vir Covid-19 doen voordat die trein vertrek.
'n Rit op dié luukse trein tussen Kaapstad en Pretoria kos tussen R28 915 en R35 990 per persoon wat deel.